b'\n_START_ARTICLE_\nLorica segmentata\n_START_PARAGRAPH_\nLorica segmentata, segmentin\xc4\x97 lorika\xc2\xa0\xe2\x80\x93 segmentini\xc5\xb3 \xc5\xa1arv\xc5\xb3 tipas, kuriuos prakti\xc5\xa1kai naudojo tik Romos imperijos kareiviai._NEWLINE_Lotyni\xc5\xa1kas pavadinimas pirm\xc4\x85 kart\xc4\x85 panaudotas XVI a. Tikrasis rom\xc4\x97n\xc5\xb3 laik\xc5\xb3 pavadinimas ne\xc5\xbeinomas. Sp\xc4\x97jama, kad juos vadino lorica laminata._NEWLINE_\xc5\xa0arvus sudaro pla\xc4\x8dios gele\xc5\xbein\xc4\x97s juostos, sujungtos vidiniais odiniais dir\xc5\xbeeliais. Juostos i\xc5\xa1d\xc4\x97stytos horizontaliai, vir\xc5\xa1utin\xc4\x97s pridengia apatines. \xc5\xa0arvai sudaryti i\xc5\xa1 dviej\xc5\xb3 pusi\xc5\xb3, sujungt\xc5\xb3 suvarstymais priekyje ir nugaros pus\xc4\x97je. Pe\xc4\x8dius dengdavo papildomos juostos, sudaran\xc4\x8dios antpe\xc4\x8dius. \xc5\xa0arvus b\xc5\xabdavo patogu perve\xc5\xbeti ir saugoti, nes jie patogiai i\xc5\xa1ardomi \xc4\xaf keturias dalis. Susegimo \xc4\xaftaisai (sagtys, vyriai, u\xc5\xbekabinimo kabliukai ir kilpos) b\xc5\xabdavo \xc5\xbealvariniai. Apie 75-80\xc2\xa0m. \xc5\xa1arv\xc5\xb3 susegimo sistema buvo supaprastinta. Vyrius pakeit\xc4\x97 knied\xc4\x97s, dir\xc5\xbeai imti susegti kabliukais. Apatines dvi juostas pakeit\xc4\x97 viena plati.\n_START_SECTION_\nIstorija\n_START_PARAGRAPH_\nPer ilg\xc4\x85 \xc5\xa1i\xc5\xb3 \xc5\xa1arv\xc5\xb3 naudojimo laikotarp\xc4\xaf j\xc5\xb3 i\xc5\xa1vaizda vyst\xc4\x97si ir kelis kartus keit\xc4\x97si. Dabar atpa\xc5\xbe\xc4\xafstami tipai yra Kalkriese, Corbridge ir Newstead, pavadinti pagal j\xc5\xb3 radimo vietas. \xc5\xa0ie tipai da\xc5\xbenai buvo naudojami kartu. Pvz., Corbridge ir Newstead tipai kartu randami Caerleon (Velsas), Carnuntum (Austrija), Karlaile (Anglija) ir Leone (Ispanija). Manoma, kad buvo ir ketvirtas segmentin\xc4\x97s lorikos tipas, kuriame liemen\xc4\xaf saugojo juostos, o pe\xc4\x8dius\xc2\xa0\xe2\x80\x93 \xc5\xbevynai. Ta\xc4\x8diau \xc5\xa1is tipas \xc5\xbeinomas tik i\xc5\xa1 labai sugadintos statulos, aptiktos Alboje Julijoje (Rumunija)._NEWLINE_Dabar manoma, kad \xc5\xa1iuos \xc5\xa1arvus naudojo nuo ma\xc5\xbedaug 9\xc2\xa0m. pr. m. e. iki (Dangstetten) iki III a. (Leonas). \xc5\xa0ios lorikos buvo pla\xc4\x8diai naudojamos, bet grandiniai \xc5\xa1arvai buvo, ko gero, buvo labiau paplit\xc4\x99 visais laikais.\n_START_SECTION_\nNaudojimas\n_START_PARAGRAPH_\nN\xc4\x97ra \xc5\xbeinoma, kas tiksliai naudojo \xc5\xa1iuos \xc5\xa1arvus._NEWLINE_Trajano kolona, 113\xc2\xa0m. pastatyta Romoje Dakijos u\xc5\xbekariavimui atminti, yra svarbus \xc5\xbeini\xc5\xb3 \xc5\xa1altinis apie Romos karin\xc4\x99 \xc4\xafrang\xc4\x85. Kolonos bareljefuose matyti, kad dviej\xc5\xb3 Romos armijos dali\xc5\xb3 skirtumai._NEWLINE_Auksiliarijai parodyti daugiausiai d\xc4\x97vintys grandines lorikas ar paprastas odines kirasas, naudojo ovalius skydus. Visi legionieriai pavaizduoti su segmentin\xc4\x97mis lorikomis, su i\xc5\xa1lenktais sta\xc4\x8diakampiais skydais. Remiantis \xc5\xa1ia informacija ilgai buvo manoma, kad segmentines lorikas naudojo tik legionieriai._NEWLINE_Nuomon\xc4\x97, kad auksiliarijai buvo lengvieji p\xc4\x97stininkai, kilo i\xc5\xa1 Vegecijaus komentaro, jog \xe2\x80\x9eauksiliarijai visada papildydavo legion\xc5\xb3 rikiuot\xc4\x99 kaip lengvin\xc4\x97ji p\xc4\x97stininkai\xe2\x80\x9c. Tiesa, kad kai kuri\xc5\xb3 speciali\xc5\xb3j\xc5\xb3 dalini\xc5\xb3 auksiliarijai, pvz., Sirijos lankininkai ar Numidijos kavalerija, vilk\xc4\x97davo lengvuosius \xc5\xa1arvus ar i\xc5\xa1vis joki\xc5\xb3. Bet jie sudar\xc4\x97 auksiliarij\xc5\xb3 ma\xc5\xbeum\xc4\x85. Daugel\xc4\xaf auksiliarij\xc5\xb3 kohort\xc5\xb3 kaip ir legionus sudar\xc4\x97 sunkieji p\xc4\x97stininkai._NEWLINE_Ant kito Trajano laik\xc5\xb3 paminklo \xe2\x80\x9eTrajano trof\xc4\x97jaus\xe2\x80\x9c (Adamclisi, Rumunija) segmentini\xc5\xb3 lorik\xc5\xb3 atvaizd\xc5\xb3 n\xc4\x97ra visai, ir tiek legionieriai, tiek auksiliarijai pavaizduoti vilkintys arba grandines, arba \xc5\xbevynines lorikas. Kai kurie ekspertai mano, kad Adamclisi paminklas tiksliau atspindi to meto tikrov\xc4\x99, nes, es\xc4\x85, segmentin\xc4\x97s lorikos naudotos retai, galb\xc5\xabt tik paraduose. J\xc5\xb3 nuomone fig\xc5\xabros Trajano kolonoje yra labai stereotipizuotos, kad ai\xc5\xa1kiai eit\xc5\xb3 atskirti skirtingas kariuomen\xc4\x97s r\xc5\xab\xc5\xa1is. Abi kariuomen\xc4\x97s r\xc5\xab\xc5\xa1ys naudojo prakti\xc5\xa1kai tokius pa\xc4\x8dius ginklus\xc2\xa0\xe2\x80\x93 gladijus ir akstis. Manoma, kad tik legionieriai naudodavo piliumus. Goldsworthy teigia, kad tiek legionieri\xc5\xb3, tiek auksiliarij\xc5\xb3 ginklai sv\xc4\x97r\xc4\x97 ma\xc5\xbedaug tiek pat.\n_START_SECTION_\nSegmentini\xc5\xb3 lorik\xc5\xb3 naudojimo pabaiga\n_START_PARAGRAPH_\nIII a. visi peregrinai gavo Romos pilietyb\xc4\x99, tod\xc4\x97l legionieriai prarado savo socialin\xc4\xaf prana\xc5\xa1um\xc4\x85. Segmentines lorikas nustojo naudoti, manoma, d\xc4\x97l brangumo ir brangios prie\xc5\xbei\xc5\xabros, nors jos ir pasi\xc5\xbeym\xc4\x97jo gera apsauga. Jas vis dar naudojo IV a. prad\xc5\xbeioje, nes jos pavaizduotos Konstantino triumfo arkoje, pastatytoje 315\xc2\xa0m. Konstantino I valdymo laikais jo kariniams pasiekimams atminti. Tiesa, buvo \xc4\xafrodin\xc4\x97jama, kad \xc5\xa1ie atvaizdai paimti i\xc5\xa1 ankstesnio Marko Aurelijaus paminklo. Neseniai Ispanijoje aptikta segmentin\xc4\x97 lorika, datuojama III a. Ji aptikta vietov\xc4\x97je, kur, kiek \xc5\xbeinoma, veik\xc4\x97 tik limitan\xc4\x97jai. Limitan\xc4\x97jai buvo prastesn\xc4\x97 kariuomen\xc4\x97 u\xc5\xbe komitatensius, mobili\xc4\x85 to meto lauko kariuomen\xc4\x99.'